Hlaudi moet miljoene opdok vir SAUKHlaudi Motsoeneng. (Argieffoto: news.iafrica.com) Die omstrede voormalige bedryfshoof van die SAUK, Hlaudi Motsoeneng, moet nou miljoene rande aan die SAUK terugbetaal nadat sy aansoek om verlof tot appèl deur die hof van die hand gewys is. Die spesiale ondersoekeenheid (SOE) het Dinsdag hierdie bevel verwelkom. Volgens die SOE het die hooggeregshof in Johannesburg Vrydag Motsoeneng se aansoek laat vaar en hom daarmee gelas om die miljoene rande wat hy in 2016 as ŉ sogenaamde suksesbonus ontvang het, terug te betaal. Motsoeneng moet nou altesaam R11 508 549,12 met rente wat al vir meer as vyf jaar ophoop, terugbetaal. Motsoeneng is oorspronklik in Desember beveel om die miljoene rande terug te betaal, maar het dit afgemaak as “buitensporig”. Hy het boonop aangevoer dat hy die geld verdien het, gegewe sy “buitengewone bydrae” aan die SAUK. “Ek het nooit geld van die SAUK gesteel nie. Ek is bloot deur my base betaal, in erkenning van die goeie werk wat ek gedoen het. Ek is nie spyt oor enige besluit wat ek as die bedryfshoof van die SAUK geneem het nie,” het hy kort ná die hofbevel gesê.